CELEX: 32021D1689
Language: ro
Date: 2021-09-17 00:00:00
Title: Decizia de punere în aplicare (UE) 2021/1689 a Comisiei din 17 septembrie 2021 privind prelungirea măsurii luate de Ministerul Sănătății din Bulgaria, prin care se autorizează punerea la dispoziție pe piață și utilizarea produselor biocide Ecolab P3-Topax 66/Еколаб P3-Tопакс 66 și Ecolab BACFORCE EL 900/Еколаб БАКФОРС EL 900, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2021) 6693] (Numai textul în limba bulgară este autentic)

21.9.2021   
               
               
                  RO
               
               
                  Jurnalul Oficial al Uniunii Europene
               
               
                  L 333/1
               
            
         DECIZIA DE PUNERE ÎN APLICARE (UE) 2021/1689 A COMISIEI
         din 17 septembrie 2021
         privind prelungirea măsurii luate de Ministerul Sănătății din Bulgaria, prin care se autorizează punerea la dispoziție pe piață și utilizarea produselor biocide Ecolab P3-Topax 66/Еколаб P3-Tопакс 66 și Ecolab BACFORCE EL 900/Еколаб БАКФОРС EL 900, în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului
         
            
               [notificată cu numărul C(2021) 6693]
            
         
         (Numai textul în limba bulgară este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf,
         întrucât:
         
                     (1)
                  
                  
                     La 16 decembrie 2020, Ministerul Sănătății din Bulgaria (denumit în continuare „autoritatea competentă”) a adoptat, în conformitate cu articolul 55 alineatul (1) primul paragraf din Regulamentul (UE) nr. 528/2012, o decizie de autorizare până la data de 14 iunie 2021 a punerii la dispoziție pe piață și a utilizării produselor biocide Ecolab P3-Topax 66/Еколаб P3-Tопакс 66 și Ecolab BACFORCE EL 900/Еколаб БАКФОРС EL 900 ca produse pentru dezinfectarea suprafețelor (denumită în continuare „măsura”). Autoritatea competentă a informat Comisia și autoritățile competente din celelalte state membre în legătură cu măsura și cu justificarea acesteia, în conformitate cu articolul 55 alineatul (1) al doilea paragraf din regulamentul respectiv.
                  
               
                     (2)
                  
                  
                     Potrivit informațiilor furnizate de autoritatea competentă, măsura a fost necesară pentru a proteja sănătatea publică. La 11 martie 2020, Organizația Mondială a Sănătății a declarat pandemie de coronavirus (COVID-19). Utilizarea produselor pentru dezinfectarea suprafețelor cu acțiune virucidă dovedită pentru dezinfectarea spațiilor publice și a locurilor de muncă a fost recomandată de autoritatea competentă ca măsură preventivă împotriva răspândirii COVID-19.
                  
               
                     (3)
                  
                  
                     Ecolab P3-Topax 66/Еколаб P3-Tопакс 66 și Ecolab BACFORCE EL 900/Еколаб БАКФОРС EL 900 conțin clor activ eliberat din hipoclorit de sodiu ca substanță activă. Clorul activ eliberat din hipoclorit de sodiu este aprobat pentru utilizarea în produsele biocide pentru dezinfectarea suprafețelor aparținând tipului de produs 2 (dezinfectanți și algicide care nu sunt destinate aplicării directe la oameni sau animale) și tipului de produs 4 (dezinfectanți pentru suprafețele în contact cu produse alimentare sau cu hrana pentru animale), astfel cum sunt definite în anexa V la Regulamentul (UE) nr. 528/2012.
                  
               
                     (4)
                  
                  
                     Ecolab P3-Topax 66/Еколаб P3-Tопакс 66 și Ecolab BACFORCE EL 900/Еколаб БАКФОРС EL 900 au o acțiune virucidă dovedită împotriva virusurilor încapsulate, în conformitate cu standardul european EN 14476.
                  
               
                     (5)
                  
                  
                     De la izbucnirea pandemiei de COVID-19, în Bulgaria s-a înregistrat o cerere foarte mare de produse dezinfectante, ceea ce a dus la o penurie fără precedent de astfel de produse pe piața din Bulgaria. COVID-19 reprezintă o amenințare gravă la adresa sănătății publice din Bulgaria, iar disponibilitatea unui număr suficient de produse dezinfectante este esențială pentru controlarea răspândirii acestei boli.
                  
               
                     (6)
                  
                  
                     La 11 mai 2021, Comisia a primit o cerere motivată din partea autorității competente, prin care se solicita permisiunea de a prelungi măsura în conformitate cu articolul 55 alineatul (1) al treilea paragraf din Regulamentul (UE) nr. 528/2012. Cererea a fost formulată pe baza preocupărilor că sănătatea publică ar putea fi pusă în pericol de COVID-19 și după data de luni, 14 iunie 2021 și a faptului că autorizarea intrării pe piață a unor noi produse dezinfectante este esențială pentru a limita pericolul reprezentat de COVID-19.
                  
               
                     (7)
                  
                  
                     Potrivit autorității competente, COVID-19 continuă să reprezinte un pericol pentru sănătatea publică, iar acest pericol nu poate fi încă abordat în mod adecvat în Bulgaria, în pofida măsurilor care impun purtarea măștilor de protecție, distanța fizică și vaccinarea împotriva COVID-19, în condițiile unei furnizări limitate de vaccinuri.
                  
               
                     (8)
                  
                  
                     În plus, potrivit autorității competente, autorizarea pe piață a unor produse dezinfectante suplimentare ar permite, de asemenea, menținerea unei piețe diversificate pentru produsele dezinfectante, pentru a reduce la minimum riscurile care decurg dintr-o potențială penurie de astfel de produse.
                  
               
                     (9)
                  
                  
                     Întrucât COVID-19 continuă să reprezinte un pericol la adresa sănătății publice, iar un astfel de pericol nu poate fi limitat în mod corespunzător în Bulgaria dacă nu se permit pe piață noi produse dezinfectante, este oportun să se permită autorității competente să prelungească măsura.
                  
               
                     (10)
                  
                  
                     Având în vedere faptul că măsura a expirat la 14 iunie 2021, este necesar ca prezenta decizie să aibă efect retroactiv.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Ministerul Sănătății din Bulgaria poate prelungi, până la 17 decembrie 2022, autorizarea punerii la dispoziție pe piață și a utilizării produselor biocide Ecolab P3-Topax 66/Еколаб P3-Tопакс 66 și Ecolab BACFORCE EL 900/Еколаб БАКФОРС EL 900.
         
         
            Articolul 2
            Prezenta decizie se adresează Ministerului Sănătății din Bulgaria.
            Se aplică de la 15 iunie 2021.
         
         
            Adoptată la Bruxelles, 17 septembrie 2021.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 167, 27.6.2012, p. 1.